Iroq poytaxti Bag‘dod shahrida yuz bergan 2ta terakt tufayli qurbon bo‘lganlar soni kamida 22 nafarni tashkil qilmoqda. Shuningdek, 70dan ortiq kishi jarohatlangan. Aniqlik kiritilishicha, al-Jadid tumanida avtomobil portlatilishi orqali sodir etilgan terakt tufayli 15 kishi halok bo‘lib, 50dan ortiq kishi jarohatlangan. Dastlabki xabarlarda bu terakt oqibatida 8 kishi halok bo‘lgani aytilgandi. Shuningdek, Bag‘doddan shimoldagi Tadji tumanida portlash yuz bergan va 7 kishi halok bo‘lib, 20dan ortiq kishi jarohatlangan. Bu teraktlar uchun hozircha hech qaysi tashkilot javobgarlikni o‘z zimmasiga olmagan. Iroq harbiylari ayni vaqtda Al-Faluja shahrini IShIDdan ozod etish uchun urush olib bormoqda. Bu shahar Bag‘doddan 57 km g‘arbda joylashgan.